О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

- Проблеми које би закон требало да реши, односно циљеви који се Законом постижу

Основни разлог за доношење овог закона је обезбеђивање нормализације пословања пореских обвезника, у циљу превазилажења потешкоћа са којима су се суочили у претходном периоду, а самим тим и омогућавање благовременог измиривања њихових пореских обавеза у наредном периоду што се постиже доношењем овог општег акта. На тај начин стварају се услови за нормализацију пословања тих пореских обвезника, уз очување нивоа социјалне заштите најугроженијих слојева друштва и даљег подстицања привредних активности.

Наиме, овим законом се, између осталог, предлаже да се уз испуњење прописаних услова, обезбеди одлагање плаћања дугованог пореза под повољнијим условима од важећих, као и правни основ за могућност отписа обрачунате а неплаћене камате када је реч о јавним приходима који су доспели за плаћање до дана ступања на снагу овог закона и који су као такви евидентирани у пореском рачуноводству Пореске управе на тај дан, када је реч о пореском дугу који у себи не садржи камату а који не прелазе износ 2.000.000 динара.

На овај начин, омогућава се да се порески обвезници (привредна друштва и предузетници) финансијски растерете, како би били у могућности да у прописаним роковима измирују текуће обавезе, чиме се уједно стварају услови за оживљавање и развој привреде и предузетништва, као и очувања запослености у њима. Такође, давањем истоврсних права пореским обвезницима – физичким лицима која не обављају регистровану делатност обезбеђује се равноправан третман свих пореских обвезника.

Остваривање права на одлагање плаћања дугованог пореза на рате и права на отпис условљава се благовременим измиривањем текућих обавеза и рата одложеног плаћања дугованог пореза у периоду плаћања тог пореза на рате.

Такође, као један од разлога за доношење овог закона састоји се у чињеници да је поједине одредбе овог закона неопходно прецизирати, односно извршити правнотехничко усаглашавање појединих одредаба Закона о пореском поступку и пореској администрацији („Службени гласник РС”, бр. 80/02, 84/02-исправка, 23/03-исправка, 70/03, 55/04, 61/05, 85/05-др. закон, 62/06-др. закон, 61/07, 20/09, 72/09-др. закон, 53/10, 101/11, 2/12-исправка, 93/12, 47/13, 108/13, 68/14,105/14, 91/15 – аутентично тумачење и 112/15– у даљем тексту: ЗПППА), како би се примена тог закона реализовала са што мање тумачења и на тај начин допринело бржем спровођењу пореског поступка и ефикаснијем раду пореске администрације, као и већој доследности у примени закона.

- Разматране могућности да се проблеми реше и без доношења закона

Имајући у виду да су предложена решења законска материја, нема могућности да се циљеви који се желе постићи реше без доношења закона.

- Зашто је доношење закона најбољи начин за решавање проблема

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Предложена измена се односи на обавезу Пореске управе да на својој интернет страни објављује име и презиме, ПИБ и износ пореског дуга пореских дужника. Предложено је да те податке Пореска управа објављује два пута годишње, уместо квартално, имајући у виду да код поступка утврђивања обавезе и њене коначности протекне дужи временски период од три месеца (жалба, одлагање извршења), те се на тај начин не постиже првобитно предложена сврха прописивања ове норме у смислу уредности пореског обвезника у испуњавању обавеза и суочавању са негативним последицама у односу на трећа лица.

Уз чл. 2, 4. и 5.

Предлаже се могућност наплате пореза предајом ствари, уместо плаћањем, на основу акта који доноси Влада, чиме се доприноси повећању ефикасности у наплати јавних прихода.

Такође, предлаже се да се дан плаћања пореза предајом ствари, уместо плаћањем, на основу акта који доноси Влада, сматра дан када је Влада донела тај акт.

Уз чл. 3. и 16.

Предлаже се измена којом се прописује да Пореска управа, поред случајева прописаних ЗПППА у члану 26. став 2. тач. 1)-4), не може доделити ПИБ и у ситуацијама када је оснивачима - правним лицима и предузетницима, правним лицима насталима статусном променом издвајања уз оснивање, као и предузетницима привремено одузет ПИБ у складу са ЗПППА.

Такође, предлаже се да Пореска управа решењем одузима додељени ПИБ и у случајевима када је пореском обвезнику наложена забрана располагања новчаним средствима преко рачуна пореског обвезника отвореног код банке сходно одредбама чл. 66. и 87. ЗПППА и када та забрана траје дуже од годину дана. У складу са наведеним, предлаже се и прелазна одредба којом се прописује да се та одредба примењује на решења о забрани располагања новчаних средстава преко рачуна пореског обвезника отвореног код банке која су донета након ступања на снагу овог закона.

Уз чл. 6-9. и чл. 13-15. и члан 17.

Предлажу се измене овог закона којима се стварају услови под којима би порески обвезници (правна лица, предузетници и физичка лица) могли да остваре право на одлагање плаћања дугованог пореза под повољнијим условима од важећих, као и да остваре право на отпис камате по основу пореских обавеза (ако редовно плаћају репрограмирану пореску обавезу, као и текућу обавезу).

Наиме, системским решењем може се одобрити одлагање плаћања дугованог пореза на рате, али најдуже до 60 месеца (уместо досадашњих 24). Повећан је и износ дугованог пореза за који се од пореског обвезника неће захтевати средство обезбеђења и то за правна лица и предузетнике - 1.500.000 динара, а за физичка лица – 200.000 динара.

Такође, новим решењем предложено је да, ако је сагласно одредбама чл. 73, 74, 74а и 74б ЗПППА, плаћање дугованог пореза одложено, камата се обрачунава и за време док траје одлагање, по стопи једнакој годишњој референтној стопи Народне банке Србије (дакле, без увећавања за десет процентних поена).

Даље, Пореском обвезнику коме је у складу са одредбама чл. 73, 74, 74а и 74б овог закона, плаћање дугованог пореза одложено, а који редовно измирује рате доспелих обавеза које су одложене, укључујући и текуће обавезе у складу са законом, отписује се 50% камате која се односи на тaj дуг плаћен у том периоду, по истеку сваких 12 месеци, до измирења тог дуга у потпуности.

Са друге стране, прелазним одредбама омогућено је да се пореском обвезнику који поднесе захтев у поступку одлучивања о одлагању плаћања дугованог пореза на рате, за дуговани порез који је доспео за плаћање до дана ступања на снагу овог закона, који је као такав евидентиран у пореском рачуноводству Пореске управе, а не прелази 2.000.000 динара, може одложити плаћање дугованог пореза који у себи не садржи камату за тај дуг, најдуже до 60 месеци. Порески обвезник није дужан да пружи средство обезбеђења за дуговани порез који у себи не садржи целокупну камату за тај дуг, а који не прелази 2.000.000 динара. Пореском обвезнику коме дуговани порез који у себи не садржи камату прелази износ од 2.000.000 динара, у поступку одлучивања о средству обезбеђења опредељује се средство обезбеђења које одговара износу дугованог пореза изнад наведеног износа у који се урачунава и износ припадајуће камате на тај део дуга.

Пореском обвезнику који је стекао право на плаћање дугованог пореза на рате и који редовно измирује рате доспелих обавеза које су одложене, укључујући и текуће обавезе отписује се камата на дуг која се односи на дуговани порез плаћен у том периоду, по истеку сваких 12 месеци, до измирења тог дуга у потпуности.

Порески обвезник може и пре истека рока плаћања дугованог пореза на рате у склaду са овим законом да исплати дуговани порез у потпуности, чиме му се отписује целокупна камата на тај дуг.

Захтев се може поднети почев од првог дана месеца који следи месецу у коме је овај закон ступио на снагу, а најкасније у року од 90 дана од дана ступања на снагу овог закона.

Такође, до дана подношења захтева порески обвезник је дужан да измири све текуће обавезе доспеле за плаћање од дана ступања на снагу овог закона и о томе пружи доказ, што је уједно и услов за остваривање права на плаћање дугованог пореза на рате у складу са овим законом. Од дана подношења захтева до дана достављања решења, односно споразума о плаћању дугованог пореза на рате, порески обвезник је дужан да измири све текуће обавезе доспеле у том року, најкасније у року од 30 дана од дана достављања тог решења, односно споразума, уз обрачунату камату сходно члану 75. ЗПППА.

Као и у системском решењу, предлаже се да за време плаћања дугованог пореза на рате, на тај порез обрачунава камата по стопи једнакој годишњој референтној стопи Народне банке Србије.

Порески обвезници који су стекли право на одлагање плаћања главног пореског дуга на 24 месечне рате у складу са Законом о условном отпису камата и мировању пореског дуга („Службени гласник РС”, број 119/12), као и порески обвезници који су до дана ступања на снагу овог закона поднели захтев за одлагање плаћања дугованог пореза, односно који су стекли право на одлагање плаћања дугованог пореза, укључујући и пореске обвезнике којима је Пореска управа по службеној дужности поништила споразум, односно укинула решење о одлагању плаћања дугованог пореза сходно одредбама ЗПППА, могу да поднесу захтев надлежној организационој јединици Пореске управе у писаној форми, како би стекли право на плаћање дугованог пореза на рате, у складу са овим законом.

О одлагању плаћања дугованог пореза на рате одлучује лице из члана 73. став 3. ЗПППА.

Подзаконски акт за којим ће се ближе уредити поступак одлагања дугованог пореза на рате у складу са овим законом донеће министар, на предлог директора Пореске управе.

Уз чл. 10. и 11.

Имајући у виду да се одлагање плаћања дугованог пореза сходно одредбама ЗПППА може дозволити и до 60 рата, целисходно је прописати да застарелост права Пореске управе на утврђивање и наплату пореза и споредних пореских давања не тече за време када је у складу са одредбама чл. 73, 74, 74а и 74б ЗПППА, плаћање дугованог пореза одложено.

Уз члан 12.

Имајући у виду да је у пракси поступања Пореске полиције приликом санкционисања кривичног дела - Недозвољени промет акцизних производа из члана 176. ЗПППА долазило до проблема доказивања да одређено лице врши неовлашћену продају, односно стављање у промет производа који се у складу са законом сматрају акцизним, предлаже се наведена измена.

Уз члан 18.

Предлаже се да овај закон ступа на снагу осмог дана од дана објављивања у „Службеном гласнику Републике Србије, осим одредбе члана 15. став 2. овог закона која ступа на снагу наредног дана од дана објављивања у „Службеном гласнику Републике Србије”, а која се односи на правни основ за доношење подзаконског акта неoпходног за адекватну примену овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, брoj 20/12 – пречишћен текст), имајући у виду да је неопходно обезбедити несметан рад органа и организација чије се функционисање финансира из буџета Републике Србије, као и да би се обезбедили услови за благовремену примену предложених законских решења, што може имати позитиван утицај на остваривање правне сигурности и обезбеђивање транспарентности у вођењу пореске политике.